Össur Skarphéðinsson . „ … er það Sigríður A. Andersen sem verðskuldar nafnbótina „ starfsmaður dagsins “ . “ Össur Skarphéðinsson virðist ekki ánægður með framgöngu þingmannanna þriggja sem skipa þingflokks hans gamla flokks , Samfylkingarinnar . Össur tjáði sig fyrir fáeinum mínútum . „ Í heilan vetur hefur ekki nokkur maður orðið var við stjórnarandstöðu í landinu . Þar tel ég frá þá stjórnarandstöðu sem Sigmundur Davíð heldur uppi innan Framsóknar við fornvin sinn , Sigurð Inga . Þar er mikið fjör . En hefðbundna stjórnarandstöðu hefur einkum verið að finna innan stjórnarliðsins . Gott dæmi er Björt umhverfisráðherra , sem í einu helsta stórmáli vetrarins , mengun frá kísilveri á Suðurnesjum , tókst meistaralega að tala máli stjórnarinnar en vera um leið helsta stjórnarandstaðan í málinu . Annað dæmi var hin fráleita tillaga um hækkun á virðisaukaskatti á ferðaþjónustuna við núverandi aðstæður , sem var einkum drepin af Jóni Gunnarssyni , samgönguráðherra , og nokkrum þingmönnum Sjálfstæðisflokksins . Stjórnarandstaðan kom þar hvergi nærri , enda málið upprunnið þaðan í byrjun . Þegar þingi var að slota , og stjórnarandstaðan týnd á fjöllum og af flestum talin af kom Sigríður A. Andersen henni til bjargar með því , að sögn , að rústa dómskerfinu . Það fólst í því að breyta lítillega tillögu „ klúbbsins “ um hverjir væru næstir í goggunarröðinni . Allt var þetta ágætis fólk , sumt óheppilega gift , en skiptir engu máli fyrir dómskerfið , eða velferð Íslands , hvort það er innan eða utan Landsréttar . Þessi gerningur dómsmálaráðherrans vakti hins vegar stjórnarandstöðuna af þyrnirósarsvefni heils vetrar , gerði uppáhaldspíratann minn , Jón Þór , kolvitlausan í ræðustól , og gaf stjórnarandstöðunni tækifæri til þess að minna sjálfa sig og þjóðina á þá staðreynd að hún hefur hlutverki að gegna . Það er skrítin staða þegar það er helst hinn langelsti í þingaldri , Þistilfjarðarauður , sem stundum ræskir sig í ræðustól með þeim hætti að menn muna eftir að það er þrátt fyrir allt stjórnarandstaða í landinu . Frá sjónarhóli stjórnarandstöðunn er það því hafið yfir vafa að fyrir þá dáð að vekja hana aftur til lífs er það Sigríður A. Andersen sem verðskuldar nafnbótina „ starfsmaður dagsins “ . “